ኬንያ በምታካሄደው የኢንዱስትሪ ፓርክ ልማት የ ቻይናን  ኢንቨስትመንት ለመሳብ እየሠራች ነው
ኬንያ የኢንዱስትሪ ፓርክ ልማቷን ለማፋጠን የቻይና ከፍተኛ መዋለ ነዋይን  ለመሳብ     በብርቱ እየሰራች መሆኗን አስታውቃለች፡፡ቻይና የኬንያ ድህነት እና ሥራ አጥነትን ችግርን ለመቅረፍ  በምታደርገው ጥረት አጋዥ ለመሆን ፍላጎት እንዳላቸው የአገሪቱ ባለስልጣናት ተናግረዋል፡፡ኬንያ የቻይናን ኢንቨስትመንት በከፍተኛ ደረጃ የምትፈልግበት ወቅት መሆኑ እየተነገረ ነው፡፡ ከቻይና ያላትን ትስስር የኢንዱስትሪ ፓርኮችን ለማስፋፋት ልትጠቀምበት በሩጫ ላይ መሆኗን የአገሪቱ ባለስልጣናት በመናገር ላይ ናቸው፡፡በዋናነት ድህነትን ለመቅረፍ እና የስራ እድል መፍጠሪያነት አማራጭ እንዲሆኑ የኢንዱስትሪ ፓርኮቹ ታልሞላቸዋል፡፡ በዚህ ዘርፍ ኢትዮጵያ በተለያየ የአገሪቱ ክፍሎች የኢንዱስትሪ ፓርኮችን በመገንባት በአገሪቱ ያለውን የሥራ አጥነት ለመቅረፍ የጀመረችው ጥረት እንዲሁም ከአዳዲሶቹ ፓርኮች የተመረቱ የፋብሪካ ውጤቶችን ለውጭ ገበያ በማቅረብ መልካም ስም ከመገንባት ባሻገር ልምድ ያላቸውን ግዙፍ አለም አቀፍ ኩባንያዎችን ኢንቨስትመንት በመሳብ ለአፍሪካ በተለይም ለምስራቅ አፍሪካ መልካም ተሞክሮን እያሳየች እንደምትገኝ ይታወቃል፡፡አሁን ጎረቤት ኬንያ በኢንዱስትሪ ፓርክ ማስፋፊያ ላይ ትኩረት ማድረጓ ለዚህ አንድ ማሳያ ነው፡፡ክሪስ ኪፕቱ በአገሪቱ ንግድ አስተዳደር ከፍተኛ የስራ ኃላፊ ሲሆኑ ናይሮቢ የኢንዱስትሪ ፓርኮችን ለማስፋፋት ያላትን ፍላጎት እውን ለማድረግ ከቤጂንግ ቴክኒካል አቅም፣ሀብትእና ልምድ ብዙ መጠቀም ትፈልጋለች ብለዋል፡፡እኤአ እስከ 2030 ድረስ ለአገሪቱ የድህነትና ስራ አጥነት ማስወገድ ትግል ላይ ከፍተኛ ሚና የሚኖራቸው የኢንዱስትሪ ፓርኮች እንደሚለሙ የስራ ኃላፊው ተናግረዋል፡፡     ክሪስ ኪፕቱ እኛ ከቻይና ኢንቨስተሮች ጋር ያለንን ግንኙነት የሚያጠናክርልን መስመር እየፈለግን ነው ፡፡የማኑፋክቸሪንግ ዘርፋችንን በማጠናከር የስራ እድል ፈጠራውን ከፍ ማድረግ እና የውጭ ንግዳችንን ማሳደግ እንሰራለን ማለታቸውን ሽንዋ በዘገባው አትቷል፡፡በቻይና እና አህጉረ አፍሪካ መካከል ያለውን ትብብር የበለጠ ለማጠናከር ለመጀመሪያ ግዜ በናይሮቢ ለ አራት ቀናት እየተካሄደ ባለው የቻይና አፍሪካ የኢንዱስትሪ አቅም ትብብር ፎረም ላይ ከ50 በላይ በማኑፋክቸሪንግ፣ቴሌኮሚኒኬሽን፣ታዳሽ ኃይል፣ እና መሰል ዘርፎች የተሰማሩ የቻይና ኩባንያዎች ምርቶቻቸውን ያስተዋውቃሉ ተብሏል፡፡በፎረሙ ቻይና እና ኬንያ የሁለትዮሽ ግንኙነታቸውን ለማጠናከር እና የማኑፋክቸሪንግ ዘርፍ ትብብራቸውን ለማጠናከር እድል ያገኛሉ ሲሉ የኬንያ የንግድ አስተዳደር ከፍተኛ የስራ ኃላፊው ለሽንዋ ገልጸዋል፡፡ለዚህ ደግሞ በኬንያ በኩል ያለው ፓለቲካዊ ቁርጠኝነት፣በቂ የሰለጠነ የሰው ሀይል ፣ዘመናዊ የመሠረተ ልማት እና የተረጋጋ ኢኮኖሚ መኖሩን የሁለቱ አገራት የትብብር መሥመር መልካም እድል ብለውታል፡፡በኬንያ የቻይና ኢምባሲ የኢኮኖሚ እና ንግድ አማካሪው ጉ ሺ የምስራቅ አፍሪካ አገራት አሁን ላይ የቻይና ኢንቨስትመንት ዋና መዳረሻ እየሆኑ ነው ብለዋል፡፡ ኬንያም ካላት መልካም የኢንቨስትመንት ህግ እና በቂ የሰው ኃይል ከቻይና ኢንቨስተሮችን  ለመሳብ የምታደርገው ጥረት የሚሳካ ለመሆኑ ከወዲሁ መተንበይ ያስችላል ብለዋል፡፡ኬንያ ልዩ የኢኮኖሚ ዞን ስትል ሰይማ በምታስፋፋቸው የኢንዱስትሪ ፓርኮች ውስጥ የቻይና ኢንቨስተሮች በስፋት እንዲሳተፉ ፍላጎት አላት ሲል የዘገበው ሽንዋ ነው፡፡